open-index/open-wikipedia-markdown huggingface dataset:
Igor Bobkov

**Igor Sergejevitš Bobkov** (vene keeles Игорь Сергеевич Бобков; sündinud 2. jaanuaril 1991 Surgutis) on Venemaa jäähokimängija, kes mängib väravavahina KHL-i klubis Kaasani AK Bars.

2009. aastal valis Anaheim Ducksi ta NHL-i ''draft''is 79. valikuna. 2010. aastal suundus ta Põhja-Ameerikasse, liitudes Ontario Hockey League'i (OHL) klubiga London Knights. Hooajal 2011–12 mängis ta OHL-is Kingston Frontenacs. Seejärel mängis ta veel American Hockey League'i klubides Syracuse Crunch ja Norfolk Admirals ning ECHL-i klubis Utah Grizzlies, kuid NHL-i ta ei jõudnud.

2015. aasta augustis liitus ta KHL-i klubiga Vladivostoki Admiral. 2018. aasta mais sõlmis ta kaheaastase lepingu Omski Avangardiga. 2021. aastal võitis ta Avangardiga Gagarini karika. 2021. aasta mais lõpetas Avangard temaga lepingu. Samal kuul sõlmis ta lepingu Ak Barsiga.

Aastatel 2017, 2019 ja 2020 on ta valitud KHL-i tähtede mängule.

2009. aastal võitis Bobkov Venemaa kuni 18-aastaste koondisega omavanuste maailmameistrivõistlustel pronksmedali. 2011. aastal tuli ta Venemaa kuni 20-aastaste koondisega juunioride maailmameistriks.

## Viited

## Välislingid
* Igor Bobkov KHL.ru lehel
* Igor Bobkov hockeydb.com lehel
Mārtiņš Staķis

**Mārtiņš Staķis** (sündinud 4. juulil 1979 Tukumsis) on Läti ettevõtja ja poliitik, alates 16. juulist 2024 Euroopa Parlamendi liige. Ta oli alates 2. oktoobrist 2020 kuni 5. juulini 2023 Riia linnapea ja enne seda aastast 2018 seimi liige.

Ta lõpetas Tukumsis Rainise gümnaasiumi ning 2004. aastal bakalaureusekraadiga Läti Ülikooli äri-, juhtimis- ja majandusteaduskonna.

## Isiklikku
Tema vanemad Juris Staķis (1952–2018) ja Dagnija Staķe (snd 1951) olid laulmisõpetajad, ema oli aastatel 2002–2007 Läti heaoluminister ning 2010. aastal Läti regionaalarengu ja kohaliku omavalitsuse minister. Usutunnistuse poolest on ta luterlane.
Zarszyn

**Zarszyn** on küla Poolas Podkarpacie vojevoodkonnas Sanoki maakonnas, Zarszyni valla halduskeskus. Zarszyn asub Sanokist umbes 14 km lääneloodes ja Rzeszówist ligikaudu 51 km lõunas.

Zarszyn sai linnaõigused 1395. aastal, kuid kaotas need 1880. aastal.

## Viited
Frysztak

**Frysztak** (saksa keeles *Freistadt*) on küla Poolas Podkarpacie vojevoodkonnas Strzyżówi maakonnas, Frysztaki valla halduskeskus. Frysztak asub Wisłoki jõe ääres, Strzyżówist 13,5 km läänes ja Rzeszówist umbes 36 km edelas.

Frysztak sai linnaõigused 1366. aastal, kuid kaotas need 1934. aastal.

## Viited
Henrik Karlsson

**Henrik Bjorn Karlsson** (sündinud 27. novembril 1983 Stockholmis) on Rootsi-Kasahstani jäähokimängija, kes mängib väravavahina KHL-i klubis Nur-Sultani Barõs.

Ta alustas klubikarjääri Rootsi klubis Oskarshamn IK. Rootsi kõrgliigas debüteeris ta hooajal 2009–10 Sodertalje SK-s. Järgmisel hooajal mängis ta Färjestads BK-s.

2010. aastal siirdus ta Põhja-Ameerikasse, liitudes NHL-i klubiga Calgary Flames. Kahe hooaja jooksul mängis ta Flamesis kokku 26 mängus. Hooaegadel 2011–12 ja 2012–13 mängis ta veel American Hockey League'i klubides Abbotsford Heat ja Rockford IceHogs.

2013. aasta juunis naasis ta Rootsi kõrgliigasse, liitudes Skellefteå AIK-ga. Hooaja 2013–14 teises pooles asus ta mängima KHL-i klubis Omski Avangard. Aastatel 2014–2016 mängis ta KHL-is Jokerite ridades. Alates hooajast 2016–17 on ta mänginud Barõsis.

2018. aastal sai ta Kasahstani kodakondsuse.

## Välislingid
* Henrik Karlsson hockeydb.com lehel
Jodłowa

**Jodłowa** on küla Poolas Podkarpacie vojevoodkonnas Dębica maakonnas, Jodłowa valla halduskeskus. Jodłowa asub Dębicast umbes 22 km lõunaedelas ja Rzeszówist ligikaudu 56 km lääneedelas.

Jodłowa sai linnaõigused 1733. aastal, kuid kaotas need 1933. aastal.

## Viited
Andreas von Manteuffel

**Andreas Gotthard Zöge von Manteuffel** (13. mai 1714 – 1768) oli Venemaa kindralleitnant ja mõisnik.

## Elulugu
Ta sündis Tallinnas Toompeal Eestimaa maanõuniku Gotthard Johanni esimese pojana. 

Teenis välja Venemaa kindralleitnandi aukraadi. Töötas Tallinnas kolleegiumiassessorina ning oli Riia lähistel Ādaži kihelkonnas Ringenbergi, Westerotteni ja Stahlenhofi mõisate omanik. 

Andreas oli abielus Wilhelm Heinrich von Korffi lese Sophia Hedvig Augustaga ning pärast naise surma Johann Wilhelm von Lieveni lese Sophie Friederikega. 

Sel ajal oli Andreas Gotthardist isale annetatud tiitli tõttu saanud krahv Andreas Gotthard von Manteuffel ning abielupaarile sündinud lapsed: 2 tütart ja poeg Gotthard Andreas said krahvitiitli juba sünnihetkel. Lapsed jäid aga varakult orvuks, sest 1768. aastal surid pooleaastase vahega nii nende ema kui ka isa.

## Välislingid
*
Krzywcza

**Krzywcza** on küla Poolas Podkarpacie vojevoodkonnas Przemyśli maakonnas, Krzywcza valla halduskeskus. Krzywcza asub Przemyślist umbes 16 km läänes ja Rzeszówist ligikaudu 47 km kagus.

Krzywcza sai linnaõigused 1398. aastal. Krzywcza kaotas linnaõigused 1888. aastal.

## Viited
Lee Min-ho

**Lee Min-ho** (korea keeles 이민호; sündinud 22. juunil 1987 Seoulis) on Lõuna-Korea näitleja, modell ja laulja. 

Ta on mänginud mitmes telesarjas, sealhulgas "Boys Over Flowers", "The Heirs", "City Hunter" ja "The King: Eternal Monarch". Ta on laulnud ka laule.

## Viited

## Välislingid
* Korea koduleht
* Jaapani koduleht
Vöötšaakal

**Vöötšaakal** (*Canis adustus* või *Lupulella adusta*) on koerlaste sugukonda koera perekonda kuuluv kiskja.
Nowotaniec

**Nowotaniec** on küla Poolas Podkarpacie vojevoodkonnas Sanoki maakonnas Bukowsko vallas. Nowotaniec asub Slovakkia piirist umbes 19 km kaugusel, Sanokist ligikaudu 13 km lääneedelas.

Nowotaniec sai linnaõigused 1444. aastal. Nowotaniec kaotas linnaõigused 1934. aastal.

## Viited
Juliusz Kaden-Bandrowski

**Juliusz Kaden-Bandrowski** (24. veebruar 1885 Rzeszów – 8. august 1944 Varssavi) oli Poola kirjanik, publitsist, ühiskonnategelane ja Poola sõjaväelane (kapten).

Ta küll alustas õpinguid Krakówi, Lwówi, Leipzigi ja Brüsseli konservatooriumides, kuid stuudiumi ei lõpetanud.

Aastatel 1905–1913 elas ta Saksamaal ja Belgias, kus ta lõpetas Brüsseli ülikooli filosoofiateaduskonna. Aastast 1907 kirjutas publitsistikat, teda avaldati Varssavi ajalehtedes. Ta oli seotud võitlusega Poola iseseisvuse eest, ta oli seotud poolakate emigrantlike ringkondadega, seejuures Józef Piłsudskiga.

Esimese maailmasõja ajal augustis 1914 astus ta Krakówis poola leegioni. Ta oli Józef Piłsudski adjutant, hiljem oli ta leegionäride esimese brigaadi kroonik.
Bircza

**Bircza** on linn Poolas Podkarpacie vojevoodkonnas Przemyśli maakonnas, Bircza valla halduskeskus. Bircza asub Przemyślist umbes 23 km lääneedelas ja Rzeszówist ligikaudu 51 km kagus.

Birczal olid linnaõigused aastatel 1464–1934.

Bircza sai linnaõigused tagasi 1. jaanuaril 2024.

## Viited
Mõntu (laev, 1951)

**Mõntu** (vene keeles *Мынту*, ametliku latinisatsiooni järgi ka *Myntu*, nimetatud Mõntu koha järgi) oli pärast Teist maailmasõda Soomes sõjakahjutasukuunarina ehitatud kolmemastiline puust purjelaev.

## Ajalugu
Mõntu ehitati 1949. aastal Soomes Turus (Pansios) OY Laivateollisuus AB laevatehases sõjakahjude korvamiseks NSV Liidule. Kokku ehitati Soomes sõjakahjudeks 91 puukuunarit, Mõntu oli selle tehase 28. laev (ja ka kogu sarja 66. laev).

Laev lasti vette 7. märtsil 1950 ja anti 29. mail 1951 NSV Liidule üle. Ta oli arvel Eesti Merelaevanduses ja teenis Läänemerel kaubalaevana.

Ta kanti pärast 1959. aastat maha ja vrakk uputati aastatel 1959–1965 Tallinna lahe Kalarannas Tallinna Laevatehase / Kolhoosidevahelise Laevatehase basseini muuli pikendusena.

Sõjakahjutasukuunaritest on Mõntul kõige rohkem säilinud originaalkehandit.

## Segiajamine sõsarlaev Ristnaga
Väga tihti on teadmata põhjusel arvatud, et see on hoopis sõsarlaeva Ristna vrakk. Ometi on Eesti Meremuuseumis oleval ja 1975. aastal tehtud fotol selgesti näha, et vrakk kannab veel Mõntu nime.

Ühes Eesti Meremuuseumi raamatus on kõrvuti pildid, kus allkirja järgi on ühel Mõntu ja teisel Ristna, aga tegelikult on üks ja sama laev.

## Pildid
Foto: Robert Treufeldt 

Mõntu vrakk 01.jpg|Mõntu vrakk Kalarannast vaadatuna. Trümmikraed on veel alles. 9. veebruar 2005
Mõntu vrakk 02.jpg|Mõntu vrakk Kalarannast vaadatuna. Trümmikraed on juba osaliselt kadunud. 2. jaanuar 2011
Mõntu vrakk 03.jpg|Mõntu vrakk Kalarannast vaadatuna. Üks trümmikrae on veel alles. 31. august 2017
Mõntu vrakk 04.jpg|Mõntu vrakk vööri poole vaadatuna. 20. september 2017
Mõntu vrakk 06.jpg|Mõntu vrakk ahtri poole vaadatuna. 20. september 2017
Mõntu vrakk 05.jpg|Mõntu vraki ahter. 16. veebruar 2020


## Viited

## Kirjandus
*"1954. Mootorpurjelaevad Raketa, Lutš, Saira, Tšaika, Kõpu, Mõntu, Ristna, Albatros". // 100 aastat kiilu all. Eesti lugu laevades. Eesti Meremuuseum. Tallinn 2015. Lk 80–81

## Välislingid

*Muinsuskaitseameti vrakiregistris nime "Ristna" all
*"Tallinna Kolhoosidevaheline Laevatehas. Sadamas kalalaevad ja kaitsemuulina kasutatav mootorpurjeka "Mõntu" vrakk" 20. juuli 1971. Eesti Meremuuseumi fotokogu, MM F 642/3
*"Kolhoosidevahelise laevatehase sadama kaitsemuulina kasutatav mootorpurjelaeva "Mõntu" vrakk Tallinnas Vana-Kalasadamas" 2. juuli 1975. Eesti Meremuuseumi fotokogu, MM F 841/3
*"Purjelaeva "Mõntu"(?) mudel Tallinna Kalatööstuslikus Merekoolis" 1970. aastad. Eesti Meremuuseumi fotokogu, MM F 1413/29
*"Patarei vangla" Foto: Toomas Huik, mai 1995. Eesti Rahvusarhiivi Filmiarhiiv, EFA.519.0.162995
*"mootorpurjeka "Mõntu" vrakk" Foto: Vello Mäss, suvi 2001. Eesti Meremuuseumi fotokogu, MM F 4095
*"Mootorpurjekas "Mõntu" Tallinna Kolhoosidevahelises Laevatehases slipitee kõrval" Foto: Vello Mäss, suvi 2001. Eesti Meremuuseumi fotokogu, MM F 4552
Sõmon Petljura rist

**Sõmon Petljura rist** (ukraina keeles *Хрест Симона Петлюри*) on Ukraina Rahvavabariigi armee teenetemärk.
Ukraina revolutsioon (1917–1921)

**Ukraina revolutsioon (1917–1921)** (ukraina keeles Українська революція) tähistab 1917–1921 Ukrainas toimunud sündmusi, mille käigus tekkisid mitmed riiklikud moodustised ning toimus võitlus võõrvõimudega.
Voldemar Vöölmann

**Voldemar Vöölmann** (3. oktoober (vkj)/ 15. oktoober 1887 Tallinn – 14. juuni 1937 NSV Liit) oli Eesti kommunistlik poliitik,  Tallinna linnavalitsuse juht septembrist 1917 kuni märtsini 1918.

## Elulugu
Ta oli 1904. aastast VSDTP liige. Aastatel 1906–1907 VSDTP Tallinna komitee sekretär, aastatel 1907–1913 vangis ja 1913–1917 asumisel.

Vene Ajutise Valitsuse poolt 15. aprillil 1917 antud uue linnaseaduse põhjal 6. augustil 1917 toimunud Tallinna Linnavolikogu valimistel said enamuse sotsiaaldemokraadid-enamlased (31 kohta). Ka Vöölmann valiti Tallinna Linnavolikokku ning valiti Tallinna Linnavalitsuse esimeheks (Linnaameti esimees) (tänapäeva mõistes Tallinna linnapeaks). 1917. aastal oli ta veel Tallinna Nõukogu Täitevkomitee ja Eestimaa Nõukogude Täitevkomitee esimehe asetäitja ja VSDT(b)P Eestimaa büroo liige. 

1918. aasta Eesti Asutava Kogu valimistel oli Voldemar Vöölmann, valimiste läbiviimise keskkomisjoni esimees.

Tallinna okupeerimise järel Saksa vägede poolt ei lahkunud ta linnast nagu tegid tema enamlastest parteikaaslased. 24. veebruaril 1918 enne Tallinna langemist Saksa vägede kätte põgenesid Eestimaa Nõukogude Täitevkomitee liikmed koos Balti laevastikuga Soome kaudu Nõukogude Venemaale (vt Balti laevastiku Jääretk). Vöölmann püüdis linnavalitsust töös hoida, kuni Saksa okupatsioonivõimud võtsid temalt 4. märtsil linna asjaajamise üle. Talle järgnes ametisse pandud Tallinna ülembürgermeistina Erhard Arnold Julius Dehio. 

Vene NSFV-s oli ta aastast 1918 Moskvas juhtiv majandustöötaja, 1923–1925 Kasahhi ANSV Rahvakomissaride Nõukogu esimehe asetäitja ja Majandusnõukogu esimees, 1925–1928 Vene NFSV Rahvakomissaride Nõukogu juures asunud plaanikomisjoni esimehe asetäitja ning 1928–1930 Vene NFSV Ehituskomitee esimees, aastast 1930 Vene NFSV Rahvakomissaride Nõukogu erivolinik kapitaalehituse alal.

Ta sai 1935. aastal noomituse kompartei pealiini mittejälgimise eest: "Kuna sm. Vöölmann mitme aasta jooksul aktiivselt osa võttis sklokast ja põhimõttetust fraktsioonilisest võitlusest EKP juhtimise vastu, omas grupilikus võitluses tarvitas sklokalisi võtteid ja ei põrganud tagasi tarvitamast abinõusid, et süüdistada oma vastaseid poliitilises mitteaususes, üles astudes süüdistustega oma vastaste vastu, samal ajal kinni mätsis oma poliitilisi kõikumisi ja vigu ning oma poolehoidjate poliitilisi vigu ja kõikumisi, rikkus kõrgemate parteiorganite otsust fraktsioonilise võitluse lõpetamise suhtes, siis sm. Võõlmann on ära teeninud enam rängema parteikaristuse. Kuid arvesse võttes tema revolutsioonilisi teeneid, RKK loeb küllaldaseks kuulutada sm. Vöölmannile noomituse ja hoiatada teda, et vähemagi katse juures uuesti alustada sklokalist võitlust, ta paneb end väljaspoole parteid".

Ta hukati 14. juunil 1937 suure puhastuse ajal.

## Tegelaskujuna filmis
Filmis "Kaks päeva Viktor Kingissepa elust" (1981) kujutas teda näitleja Sulev Luik.

## Vaata ka
*Eesti kommunistliku liikumise ajalugu#Eesti kommunistide saatus NSV Liidus

## Viited

## Kirjandus
*Olaf Kuuli. "Fontanka ja Moika vahel. Eesti kommunistide sisetülidest aastail 1919–1938". Tallinn 2010. ISBN 9789949213627, 111 lk

## Välislingid
*
Juho Olkinuora

**Juho Olkinuora** (hüüdnimega **Jussi**; sündinud 4. novembril 1990 Helsingis) on Soome jäähokimängija, kes mängib väravavahina Šveitsi kõrgliigaklubis Genève-Servette.

## Klubikarjäär
Ta mängis noorena jäähokit Põhja-Ameerikas. Hooajal 2010–11 mängis ta United States Hockey League'is. Aastatel 2011–2013 mängis ta Denveri Ülikooli jäähokimeeskonnas.

2013. aastal sõlmis ta lepingu NHL-i klubiga Winnipeg Jets. Aastatel 2013–2016 mängis ta American Hockey League'i (AHL) klubides St. John's IceCaps ja Manitoba Moose ning ECHL-i klubides Ontario Reign ja Tulsa Oilers, kuid Jetsi meeskonnas tal NHL-is debüüti teha ei õnnestunud.

2016. aastal siirdus Olkinuora Soome kõrgliigasse, liitudes klubiga SaiPa. Hooaja 2016–17 teises pooles asus ta mängima JYP Jyväskyläs. Hooajal 2017–18 võitis ta JYP-ga jäähoki Meistrite Liiga. Hooajal 2018–19 mängis ta Lahti Pelicansis.

Hooajal 2019–20 mängis ta KHL-is Vladivostoki Admirali ridades. 2020. aasta juunis sõlmis ta kaheaastase lepingu Magnitogorski Metallurgiga. KHL-ist lahkus ta 2022. aasta märtsis seoses Venemaa sissetungiga Ukrainasse.

2022. aasta juunis sõlmis ta üheaastase lepingu NHL-i klubiga Detroit Red Wings. Hooajal 2022/23 sai ta mänguaega ainult AHL-is Red Wingsi tütarklubis Grand Rapids Griffins. 2023. aasta veebruaris sõlmis ta hooaja lõpuni lepingu Rootsi kõrgliigaklubiga Brynäs IF.

2023. aasta juulis naasis Olkinuora Pelicansi. 2023. aasta detsembris siirdus ta Šveitsi kõrgliigaklubisse Genève-Servette, kus liitus koondisekaaslaste Sami Vataneni, Valtteri Filppula, Teemu Hartikaineni ja Sakari Mannineniga. 2024. aasta veebruaris võitis ta Genève-Servette'i meeskonnaga jäähoki Meistrite Liiga finaali Rootsi klubi Skellefteå vastu.

## Koondisekarjäär
2019. aasta tuli Olkinuora Soome jäähokikoondisega maailmameistriks. 2021. aasta maailmameistrivõistlustel, kus võideti hõbemedali, tõusis Olkinuora Soome koondise esiväravavahiks. 2022. aastal tuli ta Soome koondisega olümpiavõitjaks ja maailmameistriks. 2022. aasta maailmameistrivõistlustel valiti Olkinuora turniiri parimaks väravavahiks ja väärtuslikumaks mängijaks.

## Viited

## Välislingid
* Juho Olkinuora KHL.ru lehel
* Juho Olkinuora hockeydb.com lehel
Mrzygłód

**Mrzygłód** on küla Poolas Podkarpacie vojevoodkonnas Sanoki maakonnas Sanoki vallas.

Mrzygłód sai linnaõigused 1425. aastal. Mrzygłód kaotas linnaõigused 1919. aastal.

## Viited
Müncheni Wingolf

**Müncheni Wingolf** on Müncheni ülikooli ja Müncheni Tehnikaülikooli juures tegutsev akadeemiline värve kandev meeskorporatsioon.

## Ajalugu
Müncheni Wingolf asutati 18. jaanuaril 1896. Tegemist on Müncheni vanima kristliku üliõpilasorganisatsiooniga. Müncheni Wingolf sai (ka Eestis tegutseva) Wingolfi liidu täisliikmeks 1897. aastal ning on olnud ka liidu eestseisuseks (*Vorort*), sealjuures esimest korda valiti nad seda rolli kandma 1926. aastal. 

Müncheni Wingolfi tegevust koordineerib selleks valitud kolmeliikmeline eestseisus, kelle ülesandeks on juhtida korporatsiooni igapäevaelu ja välissuhtlust, korraldada kinniseid üritusi liikmetele ning ühiseid üritusi teiste akadeemiliste organisatsioonidega.

## Liikmed
* Matthias Zimmer (* 1961), saksa politoloog, ajakirjanik ja poliitik (CDU)

## Kirjandus
* Michael Doeberl, Alfred Bienengräber (Hrsg.): *Das akademische Deutschland. Band 2: Die deutschen Hochschulen und ihre akademischen Bürger.* C. A. Weller, Berlin 1931. S. 972.
* Wilhelm Störmer (Hrsg.): *100 Jahre Münchener Wingolf*, Selbstverlag zum 100. Stiftungsfest, München 1996.
* Hans Waitz (Hrsg.): *Geschichte der Wingolfsverbindungen*, Verlag Joh. Waitz, Darmstadt 1913.

## Välislingid
*ametlik koduleht
Viisiütlev kääne

**Viisiütlev** ehk **instruktiiv** on (tegutsemis)viisi väljendav kääne, mis on soome ja turgi keeltes. 

Eesti keele viisiütlev ehk instruktiiv on vorm, mis paikneb käände ja määrsõna piirimail, esinedes enamasti kinnisväljendites nagu *paljakäsi*, *paljajalu*, *pikisilmi*, *värisevi käsi*, *lehvivi hõlmu*, *suuri silmi*, *avasui* (vrd soome keeles: *käsin, jaloin, pitkin silmin, värisevin käsin, liehuvin helmoin, suurin silmin, avosuin*).

## Soome keeles

Soome keeles on kolm haruldasemat käänet viisiütlev, ilmaütlev (abessiiv) ja kaasaütlev (komitatiiv). Viisiütlev kääne vastab küsimusele "mismoodi?" ja "kuidas?". Tavapäraselt see esineb mitmuses, v.a *kuljimme jalan* (e k 'liikusime jalgsi'). Käänet kasutatakse ka väljendama viisi, kuidas tegevus sooritatakse, nt *kuljimme laulaen* (e k 'liikusime lauldes') ja *hän lähti ihmetellen* (e k 'ta läks imestades'). 

Moodustamine toimub niimoodi, et käände lõpp *-n* liidetakse nõrga mitmusevormiga:

Kui tegusõna tüvi lõpeb e-ga, muutub see käändes i-ks, nt *lukea* -> *lukien*; *itkeä* -> *itkien*.

Soome keeles rääkides kasutatakse tihti instruktiive kui abisõnu, nt *hiukan* ('natuke'), *harvoin* ('harva'), *hitaammin* ('aeglasemalt'), *enemmän* ('enam, rohkem'), *alun perin* ('algusest peale'), *samoin* ('samuti'), *tarkoin* ('täpselt, hoolikalt'), *takaperin* ('tagurpidi'), *niin* ('nii'), *noin* ('nõnda, umbes'), *näin* ('niimoodi, sedaviisi'), *kuin* ('kui'), *kuinka* ('kuidas'), *aivan* ('täiesti, lausa, just täpselt'), *tyystin* ('täiesti, hoopis, põhjalikult'), *varsinkin* ('eriti, eelkõige'), *väkisin* ('jõuga, vägisi, vägivaldselt'), *läpikotaisin* ('läbinisti, läbi ja lõhki'), *oikein* ('õigesti, korralikult'), *ylen* ('väga, eriti').

## Turgi keeled

Türgi keeles instruktiivi lõpp on *-le*, nt *Trenle geldim* 'sõitsin rongiga'.

## Viited

## Kirjandus
* Kristiina Ross. "Instruktiiv läänemeresoome keeltes", Tallinn, Valgus, 1988.
* Kristiina Kross. Eesti instruktiivist. – Keel ja Kirjandus 1979, nr 8, lk 474–480.
* Harvinaiset sijamuodot (soome keeles)
* Viisiütlev kääne EKSS-is
* Tapasijat (soome keeles)
Otaņķi vald

**Otaņķi vald** (läti keeles *Otaņķu pagasts*) on vald Lätis Lõuna-Kuramaa piirkonnas. Vald piirneb sama piirkonna Nīca, Dunika, Grobiņa ja Bārta vallaga.

Valla pindala on 120,5 km². 2016. aasta seisuga elas seal 865 inimest. 2011. aastal elas vallas 804 lätlast, 18 venelast, 3 valgevenelast, 1 ukrainlane, 1 poolakas ja 18 leedulast. Valla keskus on Rude, vallavanem on Andris Bišofs.

## Ajalugu
1945. aastal moodustati Nīca vallas Otaņķi külanõukogu, 1949. aastal vald likvideeriti. Aastal 1951 liideti Otaņķi külanõukoguga likvideeritava Banaži külanõukogu kolhoosi *Zelta zvaigzne* alad, aastal 1954 aga likvideeritav Baltpurvi külanõukogu. Aastal 1968 liideti kolhoosi *Nākotne* maad Sikšņi külanõukoguga. Aastal 1990 muudeti külanõukogu vallaks. Aastatel 2009–2021 kuulus vald Nīca piirkonda.

## Kaitstavad objektid
Kultuurimälestistest on riikliku kaitse all Otaņķi tuulik, Dirnēnu Piķeļi talu ait ja Šķilase talu ait.

## Loodus

Vald asub Rannikumadalikul, suurim kõrgus on 20,8 m, madalaim koht ulatub aga 0,2 meetrit üle merepinna. Suurim jõgi on Bārta. Vallas asub osaliselt  Liepāja järv, mis moodustab selle läänepiiri.

Vallas kasvab kolm nimetut looduskaitsealust põlispuud. Valla lääneossa jääb osaliselt Liepāja järve hoiuala.

## Külad
Vallas on kümme küla. Valla keskus Rude on staatusega *vidējciems* ja seal oli 2020. aastal 222 elanikku. Teised sama staatusega külad on Laurciems ligi 70 elanikuga aastal 2005 ja Otaņķi 76 elanikuga aastal 2020. Kaks valla küla on staatusega *skrajciems* – Dorupe ligi 60 elanikuga aastal 2005 ja Rumbasgals ligi 60 elanikuga aastal 2005. Teised valla külad on staatusega *mazciems:* Banažgals ligi 15 elanikuga aastal 2005, Laukgals ligi 40 elanikuga aastal 2005, Mežgals ligi 40 elanikuga aastal 2005, Šķuburi 39 elanikuga aastal 1998 ja Upmaļciems ligi 30 elanikuga aastal 2005. Ülejäänud valla elanikud elasid külade koosseisu mitte kuuluvates taludes.

## Viited

## Välislingid
Rude (Otaņķi vald)

**Rude** on küla (*vidējciems*) Lätis Lõuna-Kuramaa piirkonnas, Otaņķi valla halduskeskus. Küla asub merepinnast 3 meetri kõrgusel, Grobiņast 21 ja Liepājast 28 kilomeetri kaugusel.

Külas on Otaņķi rahvamaja ja raamatukogu ning Rude põhikool. Küla juures asub kardirada. Aastani 2021 kuulus küla Nīca piirkonda.

## Viited
Reili

**Reili** on naisenimi.

2020. aasta alguse seisuga oli see Eestis esinemissageduselt 570. naisenimi. 1. jaanuari 2020 seisuga oli Eestis eesnimi Reili 172 naisel.

## Tuntud nime kandjaid
*Reili Argus
*Reili Pae
*Reili Rand
*...

## Viited

## Välislingid
*Reili Statistikaameti andmebaasis
Éric Gélinas

**Éric Gélinas** (sündinud 8. mail 1991 Vanieris Ontario provintsis) on Kanada jäähokimängija, kes mängib kaitsjana Šveitsi kõrgliiga klubis SC Bern.

Aastatel 2007–2011 mängis ta Quebec Major Junior Hockey League'i klubides Lewiston MAINEiacs, Chicoutimi Saguenéens ja Saint John Sea Dogs. 2011. aastal võitis ta Sea Dogsiga Memorial Cup'i.

2009. aastal valis New Jersey Devils ta NHL-i ''draft''is 54. valikuna. Hooaegadel 2011–2012 ja 2012–2013 mängis ta põhiliselt New Jersey Devilsi noorteklubis Albany Devils American Hockey League'is (AHL). NHL-is tegi Gélinas debüüdi hooaja 2012–2013 New Jersey Devilsi viimases kodumängus Pittsburgh Penguinsi vastu. Esimese värava lõi ta NHL-is 24. oktoobril 2013 mängus Vancouver Canucksi vastu.

2016. aasta veebruaris liitus ta Colorado Avalanche'iga. 2017. aasta augustis sõlmis ta proovilepingu Montreal Canadiensiga ning osales klubi treeninglaagris, kuid päris lepingut tal klubiga sõlmida ei õnnestunud. Kogu hooaja 2017–2018 mängis ta AHL-i klubis Laval Rocket.

2018. aasta augustis liitus Gélinas KHL-i klubiga Bratislava Slovan. Hooaja 2018–2019 lõpus asus ta mängima Rootsi kõrgliigaklubis Rögle BK. 2021. aastal saavutas ta Röglega Rootsi meistrivõistlustel teise koha, kui finaalseerias kaotati Växjö Lakersile.

2021. aasta juunis sõlmis ta lepingu NHL-i klubiga Carolina Hurricanes. Hooaja 2021/22 alguses asus ta mängima AHL-is Hurricanesi tütarklubis Chicago Wolves, kuid juba 2021. aasta novembris otsustas Hurricanes temaga lepingu lõpetada. 23. novembril 2021 naasis Gélinas Röglesse, kuid ei suutnud seal eelmiste hooaegadega võrreldavaid esitusi teha. Hooaja 2021/22 lõpus mängis ta Rootsi kõrgliigaklubis Djurgårdens.

2022. aasta veebruaris sõlmis ta lepingu SC Berniga, asudes seal mängima hooajal 2022/23.

## Viited

## Välislingid
* Éric Gélinas NHL.com lehel
* Éric Gélinas hockeydb.com lehel
Broc Little

**Broc Little** (sündinud 24. märtsil 1988 Phoenixis Arizonas) on Ameerika Ühendriikide jäähokimängija, kes mängib ründajana Rootsi kõrgliiga klubis Linköping HC.

Aastatel 2007–2011 mängis ta Yale'i Ülikooli jäähokimeeskonnas.

Hooajal 2011–2012 mängis ta Rootsi esiliiga klubis Västerås IK ja hooajal 2012–2013 Rootsi kõrgliiga klubis AIK IF. Hooajal 2011–2012 oli ta Rootsi esiliiga suurim väravakütt ja resultatiivseim mängija (35+31). Hooajal 2012–2013 lõi Little Rootsi kõrgliigas 16 väravat ja andis 30 väravasöötu.

Hooaja 2013–2014 alguses naasis Little Põhja-Ameerikasse, mängides American Hockey League'i klubides Springfield Falcons ja Iowa Wild. Hooaja teises pooles mängis ta Soome kõrgliiga klubis Jokerit.

Aastatel 2014–2017 mängis ta kolm hooaega Rootsi kõrgliigas Linköping HC ridades. Hooajal 2014–2015 oli Little Rootsi kõrgliiga suurim väravakütt (28 väravat). Hooajal 2016–2017 oli ta Rootsi kõrgliigas resultatiivseim võõrmängija (19+34).
0
Hooajal 2017–2018 mängis Little Šveitsi kõrgliiga klubis HC Davos, kuid naasis järgmisel hooajal Linköpingisse. Hooajal 2019–2020 oli Little teist korda Rootsi kõrgliiga suurim väravakütt (24 väravat), kuid ta ei jõudnud Linköpingiga sel hooajal isegi finaalmängudele.

Ta kuulus Ameerika Ühendriikide jäähokikoondisse 2018. aasta taliolümpiamängudel.

## Välislingid
* Broc Little hockeydb.com lehel
Raniżów

**Raniżów** on küla Poolas Podkarpacie vojevoodkonnas Kolbuszowa maakonnas, Raniżówi valla halduskeskus. Raniżów asub Kolbuszowast ligikaudu 14 km idas.

Raniżówi on esmamainitud 1366. aastal. Raniżów sai linnaõigused 1782. aastal, kuid kaotas need 1919. aastal.

## Viited
Rybotycze

**Rybotycze** on küla Poolas Podkarpacie vojevoodkonnas Przemyśli maakonnas Fredropoli vallas. Rybotycze asub Ukraina piirist umbes 8 km kaugusel, Przemyślist umbes 17 km edelas.

Rybotycze sai linnaõigused 1494. aastal, kuid kaotas need 1784. aastal.

## Viited
Akanikeelne Vikipeedia

**Akanikeelne Vikipeedia** (akani keeles *Wikipedia*) on Vikipeedia akanikeelne versioon.

Akanikeelsele Vikipeediale pandi alus 2004. aastal.

Seal on  artiklit, millega see on artiklite arvult . keeleversioon.

## Viited

## Välislingid
*Akanikeelne Vikipeedia
Gotthard von Manteuffel (1795–1849)

**Gotthard Johann von Manteuffel/Mannteuffell** (26. detsember 1796 – 9. november 1849) oli baltisaksa mõisnik ja sõjaväelane. 

Ta sündis 1796. aastal Maarja-Magdaleena kihelkonnas Saare mõisas. Tegi juba noore mehena tsaariarmees märkimisväärset karjääri. Teenis 19-aastaselt kornetina Tatari ulaanirügemendis, seejärel Kinburgi tragunipolgus ja Jekaterinoslavi kürassiirirügemendis Barclay de Tolly raskeratsaväes ning võttis osa Napoleoni vägede vastu peetud lahingutest. 

Gotthard Johann teenis ka tsaariarmee üksikusse kaardiväekorpusse kuulunud kavalergardide polgus, seejärel sai temast jalaväekindral ja Peterburi kindralkuberneri Miloradovitši adjutant. 
Pärast dekabristide ülestõusu mahasurumist ülendati krahv Manteuffel tiibadjutandiks ning temast sai sõjaminister Tatištševi eriülesandeid täitev abi. Pärast sõjaministri pensionileminekut sai Gotthard Johannist keiser Nikolai I tiibadjutant, mis sisuliselt tähendas Venemaa salateenistuse töötajat. 

Gotthard Johann osales Vene-Türgi sõjas ning Poola ja Leedu mässu mahasurumises. Krahvist sai kindralmajor, mis kindlustas talle tsiviilelus riigipalgalise tegeliku riiginõuniku ametikoha.

Pärast isa Gotthard Andrease surma sai 37-aastasest kindralmajor Gotthard Johannist Manteuffelite vara ja majoraadi omanik. Sel ajal muutis krahv Manteuffelite Liivimaa haru oma perekonnanime Mannteffelliks. 

Oma legendaarseks saanud veidra tembutamise tõttu hakkas Saare kohalik rahvas Gotthard Johanni hulluks krahviks kutsuma. Olenevalt tujust võisid krahvi tembud olla naerma ajavad, kuid võisid olla ka julmad. Elu lõpuaastal olevat aga kunagine elukutseline sõjamees kaotanud kõndimisvõime ning tema käitumine muutus väga pahuraks: ta piitsutas lähedalolijaid ja enda kandjaid ning tema hoobist olevat Saare mõisavalitseja koguni surnud.

Krahv Gotthard Johann von Mannteuffell suri vallalise ja lastetuna 9. novembril 1849 isalt päritud maavalduses Teplitzis. Legendid temast aga elavad senini, ületades juttudes igasugused "hullu krahvi" tegelikud eluaja piirid.

## Kirjandus
* Marika Jürgenson. "Saare mõisa Mannteuffellid" (239 lk), Menu Meedia, 2019.
Ernst von Manteuffel

**Ernst Gotthard von Manteuffel/[[Mannteuffell]]** (14. veebruar 1801 Tartu – 20. märts 1880) oli baltisaksa mõisnik. Teenis Venemaa keiserlikus armees välja kammerjunkru, ratsakaardiväe korneti, kaardiväe staabirittmeistri ja hiljem kaardiväe leitnandi auastme.

Pärast vanema venna krahv Gotthard Johanni (1795–1849) surma sai Kudina ja Saare mõisa krahvist Manteuffelite vara (s.h ka Tallinnas Toompeal Rahukohtu 1 ning Tartus Raekoja plats 3 maja) ning Puurmani, Härjanurme, Jõgeva ja Pakaste majoraatmõisa omanik. Ernst Gotthard algatas Puurmani uue härrastemaja projekteerimise ja ehitamise. Tema ajal rajati Saare mõisa uus kivist tuuleveski, mõisasüdamesse hulk kõrvalhooneid ning Tartusse Karlova uulitsasse (Kalevi tänav 17) üürikorteritega kivist elamu.

Krahv Mannteuffell koos pojaga tegi kõik selleks, et loodav raudtee nende mõisamaid läbiks, ning kavandasid rongijaama Jõgeva mõisasüdamest mõne kilomeetri eemale, kuhu lasid välja ehitada rongiliiklusega seotud teenindusstruktuuri. Sai alguse Jõgeva linna kujunemine.

Ernst Gotthard von Mannteuffell abiellus Kõue (Triigi) ja Kärsa mõisa omaniku Christoph Heinrich von Breverni 16-aastase tütre Mathilde Johannaga. Paar elas Saare mõisas ja Tartu majas ning neil sündis seitse last: poeg Ernst Gotthard (II) ja kuus tütart.

Ernst Gotthard von Mannteuffell suri puhkuse ajal Itaalias Mentonis 20. märtsil 1880. Tema poeg Ernst Gotthard (II) von Mannteuffell tõi isa kirstu Saarele ning krahv maeti tema enda loodud Saare mõisa surnuaiale vabasurma läinud tütre Olga kõrvale.

## Kirjandus
* Marika Jürgenson "Saare mõisa Mannteuffellid" (239 lk), Menu Meedia, 2019.
Kupiatycze

**Kupiatycze** oli küla Poolas Podkarpacie vojevoodkonnas Przemyśli maakonnas Fredropoli vallas. Kupiatycze asub Ukraina piirist vähem kui 2 km kaugusel, Przemyślist umbes 9 km lõunas.

## Viited
Siddhi

**Siddhi** (ka *sidhi*; sanskriti keeles सिद्धि *siddhi* 'täius', 'täielik', 'edukas'; budismis ka *ṛddhi*; paali keeles *iddhi* 'psüühiline võime') on India traditsioonides vaimse arenguga saavutatav üleloomulik võime. 

**Siddha** (ka *sidha*) on seesuguste üleloomulike võimetega inimene. 

Üleloomulike (paranormaalsete, maagiliste, müstiliste, imeliste vmt) võimete tekkimist ja avaldumist peetakse võimalikuks, kui ollakse jäägitult pühendunud ja praktiseeritakse järjekindlalt joogat, meditatsiooni ja/või teisi vaimseid tehnikaid.

Juhendeid üleloomulike võimete saavutamiseks ja nende kirjeldusi leidub paljudes tekstides. Nii näiteks annab Visuddhimagga üksikasjalisi selgitusi, kuidas vaimsed meistrid üleloomulike võimeteni jõuavad. Seal öeldakse, et seesugused võimed nagu õhus lendamine, läbi seinte minek, maa sisse sukeldumine, vee peal kõndimine jmt on saavutatavad ühe elemendi, näiteks maa, muutmisega teiseks elemendiks, näiteks õhuks.

Patanjali "Joogasuutras" mainitakse, et seesugused võimed siginevad sündides, taimede, palvete, askeesi ja süüvimise läbi (IV, 1). 

Mitmetes tekstides loendatakse seitset või kaheksat *siddhi*t ehk üleloomulikku võimet:

* *Aṇimā*: võime muutuda kuitahes väikeseks või isegi nähtamatuks. 
* *Mahimā*: võime muutuda lõputult suureks.
* *Laghimā*: võime muutuda kaalutuks või õhust kergemaks.
* *Prāpti*: võime hetkeliselt liikuda või olla kus iganes. 
* *Prākāmya*: võime saavutada või saada mida iganes. 
* *Īśiṭva*: võime mõjutada loodust, inimesi, organisme, keda iganes. 
* *Vaśiṭva*: võime mõjutada mateeria elemente või loodusjõudusid.

Transtsendentaalse meditatsiooni kõrgema taseme, TM-Sidhi praktiseerimisel on kasutatusel suutrad Patanjali "Joogasuutrast" (I:33–34,36; III:24–31,34,36–37 ja 43). Viimase suutra puhul kerkib istuvas asendis praktiseerija üles, sooritades nn "joogalennu".

Theravaada budismis kasutatakse *[[kasina]]* meditatsiooni puhul teatavaid universaale ehk *kasina*id keskendumisobjektidena. *Kasina*tele keskendumine ja vastavate objektide kirjeldused leiduvad Tipitakas ja Visuddhimaggas ning nendega on seotud mitmesuguste üleloomulike võimete (*siddhi*de) saavutamine.

Pratimokša on budistliku koguduse käitumisjuhiste kogu. Pratimokša reegleid retsiteeritakse sanghas kord kuus. Mõne reegli vastu eksinu tunnistab selle kõigi ees üles ja võtab vastu karistuse vastavalt eksimuse suurusele. Neli kõige raskemat eksimust (*pārājika*) on teadlik suguline vahekord, vargus, inimese tapmine ja valetamine oma vaimsete võimete (*siddhi*de) kohta. Nende puhul on karistuseks sanghast väljaheitmine ilma tagasipöördumise võimaluseta. 

## Viited
Galina Streltsova

**Galina Jakovlevna Streltsova** (vene keeles Галина Яковлевна Стрельцова; 16. august 1937 Gorki – 22. august 2024) oli vene filosoof ja filosoofiaajaloolane, kes on tuntud eelkõige Blaise Pascali spetsialistina. 

Streltsova lõpetas Lomonossovi-nimelise Moskva Riikliku Ülikooli filosoofiateaduskonna 1963. aastal ja 1968. aastal sai samas filosoofiakandidaadiks. 1987. aastal kaitses ta doktoriväitekirja filosoofias. Streltsova töötas Moskva Ülikoolis filosoofia ajaloo professorina ja tegeles . Lisaks emakeelele vene keelele oskas ta inglise keelt ja vabalt prantsuse keelt.

## Tunnustus
*1996 – MRÜ Mihhail Lomonossovi preemia laureaat,
*2004 – Moskva Riikliku Ülikooli teeneline professor 

## Teosed eesti keeles
* Galina Streltsova, "Blaise Pascal". Vene keelest tõlkinud Andres Raudsepp. Sari "Suuri mõtlejaid", Eesti Raamat, Tallinn 1986, 144 lk
*: tõlgitud raamatust: Стрельцова Г.Я. Блез Паскаль (Мыслители прошлого). М., 1979
## Viited

## Välislingid
* Galina Streltsova ametlik koduleht Moskva Riikliku Ülikooli filosoofiateaduskonnas
Petro Bolbotšan

**Petro Bolbotšan** (ukraina keeles Петро Федорович Болбочан; 5. oktoober 1883 – 28. juuni 1919) oli Vene ja Ukraina Rahvavabariigi sõjaväelane.  

## Elukäik
Lõpetas Tšugujivi sõjakooli. Esimese maailmasõja ajal teenis 38. Tobolski jalaväepolgus. Juhtis Pavlo Skoropadski nõusolekul Ukraina üksusi Lõuna-Ukrainas. Nõukogude-Ukraina sõjas oli 1919. aasta alguses Vasakkalda-Ukraina rinde juhataja, kuid alustas vastuhakku tema meelest liiga vasakpoolse Direktooriumi vastu. Ta vangistati, välikohus mõistis ta surma ning pärast seda ta hukati.

## Mälestuse jäädvustamine
*Kiievis on Petro Bolbotšani nimeline tänav.
*Ukraina Rahvuskaardi 3. Petro Bolbotšani nimeline operatiivotstarbeline brigaad

## Galerii

Petro Bolbochan.jpg
Bolobochan-kyiv-parnikoza-2020.jpg|Petro Bolbotšani mälestusmärk Kiievis 


## Viited
Petro Bolbotšani tänav (Kiiev)

**Petro Bolbotšani tänav** (ukraina keeles Вулиця Петра Болбочана) on Ukraina Rahvavabariigi sõjaväelase Petro Bolbotšani (1883–1919) järgi nimetatud tänav Kiievis.
Teeneline teadustegelane

**Teeneline teadlane** on teadlastele välja antud aunimetus.

* Eesti NSV teeneline teadlane
* Vene NFSV teeneline teadlane
* Venemaa Föderatsiooni teeneline teadustegelane
* Sahha (Jakuutia) Vabariigi teeneline teadustegelane
Świętobór

**Świętobór** (ladina: *Suatobor*) oli Pommeri hertsog 11. ja 12. sajandil. Kroonik Gallus Anonymuse *[[Gesta principum Polonorum]]* järgi oli ta Poola kuninga Bolesław III Krzywousty sugulane. Ühel konkreetsel juhul vangistasid konkurendid Świętobóri ja Bolesław korraldas sõjalise abi Świętobórile. Kuid enne Bolesławi sõjasalga päralejõudmist Świętobór vabastati ning kuninga väed pöörasid ringi ja läksid koju tagasi.

Kuna ajaloolised allikad tema kohta midagi muud ei maini, koosneb Świętobóri ülejäänud teave spekulatsioonidest. Ajaloolased eeldavad, et ta oli osa Ees-Pommeri valitseja ja Pommeri Siemomysłi järglane ja Świętopełki sugulane. Tänapäeva ajaloolased eeldavad, et Siemomysł oli Świętopełk Mieszkowici või Mieszko Mieszkowici järglane.
Qaumī Tarānāh

:*"Pak sar zamin" suunab siia; muude kasutuse kohta vaata lehekülge [[Pak sar zamin (täpsustus)]].*

**"Qaumī Tarānāh"** (urdu keeles قومی ترانہ‎, otsetõlkes *riigihümn*), rohkem tuntud pealkirjaga **"Pāk Sarzamīn"** (پاک سرزمین, *püha maa*) on Pakistani islamivabariigi riigihümn. Sõnad kirjutas aastal 1952 Hafeez Jalandhari, viisi aastal 1949 Ahmed Ghulam Ali Chagla. Hümni sõnad on urdukeelsed, palju mõjutusi on saadud pärsia keelest.

Laulust sai ametlikult Pakistani hümn augustis 1954, samal aastal laulsid selle linti 11 Pakistani kuulsamat lauljat: Ahmed Rushdi, Kaukab Jahan, Rasheeda Begum, Najam Ara, Naseema Shaheen, Zawar Hussain, Akhtar Abbas, Ghulam Dastagir, Anwar Zaheer ja Akhtar Wasi Ali.

## Viited
Nähtamatud kangelased

**„Nähtamatud kangelased“** on 2019. aastal Soome ja Tšiili koostöös valminud tõsielusündmustel põhinev kuueosaline draamasari.

Sarjas kujutatakse Tšiilis töötanud Soome diplomaatide (peamiselt konsul Tapani Brotheruse (näitleja Pelle Heikkilä ja tema pere) elu Soome konsulaadi loomise aegu Santiagos 1973. aastal, Tšiili president Salvador Allende kukutamisest 11. septembril 1973 ning sellele järgnenud sündmusi kuni Tšiili sõjaväevalitsuse esialgse stabiliseerumiseni suvel 1974.

## Vaata ka
*Svarta nejlikan
*The Black Pimpernel

## Viited

## Välislingid
*"Nähtamatud kangelased". ERR, Jupiter
*"''Harald Edelstam kertoo diplomaatin vaikutusmahdollisuuksista''". 5. aprill 2019
Groupe PSA

**Groupe PSA** (juriidiline nimi **Peugeot S.A.**) oli rahvusvaheline Prantsuse autode ja mootorrataste tootja. Ettevõtte tooteid müüdi kaubamärkide Peugeot, Citroën, DS Automobiles, Opel ja Vauxhall all.

2021. aastal liitus Groupe PSA kontserniga Fiat Chrysler Automobiles (FCA), mille tulemusena moodustati uus autohiid **[[Stellantis]]**.

## Ajalugu

Ettevõtte ajalugu sai alguse 1976. aastal, kui Peugeot S.A. võttis üle rahalistesse raskustesse sattunud Citroëni. Uue kontserni nimeks sai **PSA Peugeot Citroën** (lühend PSA tuleneb nimest *Peugeot Société Anonyme*).

### Laienemine
* **1978:** Kontsern ostis Chrysler Europe'i üksuse, saades enda valdusse kaubamärgid Simca ja Sunbeam, mis nimetati hiljem ümber Talbotiks.
* **2012:** Alustati strateegilist koostööd USA kontserniga General Motors (GM).
* **2017:** Groupe PSA ostis General Motorsilt kaubamärgid Opel ja Vauxhall 2,2 miljardi euro eest, tõustes sellega Euroopa suuruselt teiseks autotootjaks Volkswageni järel.

### Stellantis
2019. aasta oktoobris teatasid Groupe PSA ja Fiat Chrysler Automobiles plaanist ühineda võrdsetel alustel (50/50 ühinemine). 2020. aasta juulis avalikustati uue ühendettevõtte nimi Stellantis (ladinakeelsest sõnast *stello*, mis tähendab "tähtedega särama"). Ühinemisprotsess viidi lõpule 16. jaanuaril 2021.

## Struktuur ja kaubamärgid

Kontserni tegevus oli jaotatud viie peamise automargi vahel:
* **Peugeot:** Kontserni tuumikmark, keskendunud laiatarbe- ja preemiumsõidukitele.
* **Citroën:** Tuntud innovaatilise disaini ja mugavuse poolest.
* **DS Automobiles:** 2014. aastal Citroënist eraldatud luksusbränd.
* **Opel ja Vauxhall:** 2017. aastal lisandunud Saksa ja Briti kaubamärgid.

Lisaks kuulusid gruppi ka varuosade tootja Faurecia ning finantsteenuste ja logistikaga tegelevad üksused.

## Viited
Martin Bakoš

**Martin Bakoš** (sündinud 20. aprillil 1990 Spišská Nová Vesis) on Slovakkia jäähokimängija, kes mängib KHL-i klubis HK Sotši ründajana vasakäärel.

Ta alustas klubikarjääri Slovakkia klubis Bratislava Slovan, mille koosseisus debüteeris ta Slovakkia kõrgliigas hooajal 2007–08.

Aastatel 2013–2015 mängis ta kaks hooaega Tšehhi kõrgliiga klubis Bílí Tygři Liberec. Hooajal 2015–16 tuli ta klubiga Tšehhi meistriks. Hooajal 2016–17 mängis ta KHL-i klubis Kunluni Red Star ka naasis seejärel veel üheks hooajaks Bílí Tygřisse. Hooajal 2017–18 oli Bakoš Jäähoki Meistrite Liigas kümne väravaga hooaja suurim väravakütt. Ta jõudis Bílí Tygřiga sel hooajal Meistrite Liiga poolfinaali.

2018. aasta juunis sõlmis ta lepingu NHL-i klubiga Boston Bruins. Ta mängis hooaja 2018–19 esimeses pooles Boston Bruinsi noorteklubis Providence Bruins American Hockey League. 2018. aasta detsembris lõpetas ta osapoolte kokkuleppel Bruinsiga lepingu ja liitus samal kuul KHL-i klubiga HK Sotši.

Hooajal 2019–20 mängis ta KHL-is Vladivostoki Admirali ridades. Ta oli sel hooajal klubi resultatiivseim mängija (19+23), kuid ei suutnud klubi väljalangemismängudele aidata. 2020. aasta mais liitus Bakoš Moskva Spartakiga. Järgmise aasta mais naasis ta Sotši, sõlmides klubiga üheaastase lepingu.

Bakoš on kuulunud Slovakkia jäähokikoondisse 2016. ja 2018. aasta maailmameistrivõistlustel ning 2018. aasta taliolümpiamängudel.

## Viited

## Välislingid
* Martin Bakoš KHL.ru lehel
* Martin Bakoš hockeydb.com lehel
Generatiivne grammatika

**Generatiivne grammatika** on teooria keeleteaduses, mille kohaselt keelte aluseks on sisemine reeglistik, mis genereerivad just niisuguseid sõnade kombinatsioone, mis moodustavad grammatiliselt enam-vähem õigeid lauseid.

Generatiivse grammatika pooldajaid nimetatakse generativistideks.

Generatiivse grammatika standardmudeli esitas Noam Chomsky aastal 1965. Hiljem on seda tugevasti kritiseeritud.

## Vaata ka
*Generatiivse Grammatika Grupp
Peeter Kalt

**Peeter Kalt** (25. veebruar 1949 Tallinn – 25. jaanuar 2020 Kuressaare) oli eesti karikaturist.

Ta lõpetas 1967. aastal Tallinna 2. Keskkooli. Tema karikatuure ilmus ajakirjas Pikker.

## Tunnustus
* 1977 – karikatuurivõistlus "Meri ja mehed", Eesti NSV Purjespordi Fö­deratsiooni eriauhind

## Raamatud
* Peeter Kalt ja Vivika Kalt. Paberist mängumasinad (Valgus, 1990), kaane kujundanud Heiki Puzanov, ISBN 5450002936
* Peeter Kalt ja Vivika Kalt. Paberist mängumasinad 2 osa : nooremale ja keskmisele koolieale (Koolibri, 1992), ISBN 5440009272

## Isiklikku
Tema isa oli inspitsient ja näitleja Jaan Kalt, ema inspitsient ja rekvisiitor Meta Kalt.

## Viited
Antioquia Ülikool

**Antioquia Ülikool** (hispaania keeles *Universidad de Antioquia*, lühend **UdeA**) on ülikool, mis asub Medellini linnas Antioquia departemangus Colombias.

Ülikool on asutatud aastal 1803.
Muhammad Ali Jinnah

**Muhammad Ali Jinnah** (sünninimi **Mahomedali Jinnahbhai**; 25. detsember 1876 – 11. september 1948) oli advokaat ja poliitik, Pakistani riigi rajaja. Jinnah oli aastast 1913 kuni Pakistani iseseisvumiseni 14. augustil 1947 Muslimiliiga juht, pärast seda kuni surmani Pakistani kindralkuberner. Pakistanis kutsutakse teda nimedega *Quaid-i-Azam* (Suur Juht) ja *Baba-i-Qaum* (Riigi Isa). Tema sünniaastapäev on Pakistanis riigipüha.

Jinnah sündis Waziri häärberis Karachis ning õppis Londonis Lincoln's Innis vandeadvokaadiks. Briti Indiasse naasnult töötas ta Bombay Kõrgemas Kohtus ning hakkas tegelema poliitikaga; hiljem sai poliitikast tema põhitöö. Jinnah tõusis erakonnas India Rahvuskongress kõrgele kohale 20. sajandi esimese kahe kümnendi jooksul. Enda poliitikukarjääri algusaastatel pooldas ta hindu-moslemi-ühtsust ning aitas kujundada 1916. aastal Rahvuskongressi ja Muslimiliiga (millest viimases ta oli samuti prominentsele kohale tõusnud) sõlmitud Luckow' pakti. Jinnah'st sai India Isevalitsemise liikumise võtmeisik ning ta esitas 14-osalise põhiseadusreformi kava, mille eesmärgiks oli kohalike moslemite õigusi kaitsta. Aastal 1920 astus ta Rahvuskongressist välja, kuna partei otsustas hakata järgima *[[satyagraha]]* kampaaniat, Jinnah nimetas seda poliitiliseks anarhismiks.

Aastaks 1940 oli Jinnah jõudnud veendumusele, et Hindustani poolsaare moslemitele on vaja enda riiki, kuna hindu-moslemi riigis võivad nad tõrjutud vähemuse rolli sattuda. Samal aastal võttis Jinnah' juhitud Muslimiliiga vastu Lahore'i resolutsiooni, millega nõuti ametlikult eraldi riiki. Teise maailmasõja ajal kogus Muslimiliiga kõvasti toetust, Rahvuskongressi juhid vangistati; pärast sõda toimunud valimistel võideti moslemite mandaatidest lõviosa. Muslimiliiga ja Rahvuskongress ei suutnud poolsaare võimu jagamises kokkuleppele jõuda ning lõpuks jõuti konsensusele, et on vaja peamiselt hindude riiki (Indiat) ja eraldi moslemienamusega riiki (Pakistan).

Esimese Pakistani kindralkubernerina olid tema põhilised ülesanded uue riigi valitsuse ja poliitika kujundamine ning miljonite moslemitest pagulaste aitamine. Pagulased olid äsjatekkinud Indiast üle piiri Pakistani põgenenud, Jinnah rajas mitmeid pagulaslaagreid. Jinnah suri 71-aastaselt septembris 1948, vaid aasta pärast Pakistani iseseisvumist. Ta on maetud Mazar-e-Quaidi.

Pakistanlased mälestavad teda suure lugupidamisega, tema järgi on paljudes maailma paikades nimetatud tänavaid ja asulaid. Tema nime kannavad mitu Pakistani ülikooli ja hoonet. Tema elulookirjaniku Stanley Wolperti sõnul on ta Pakistani ajaloo suurim juht.

## Lisateave
* 
*
Kenzō Takada

**Kenzō Takada** (jaapani keeles 高田 賢三 *Takada Kenzō*; 27. veebruar 1939 Himeji – 4. oktoober 2020 Neuilly-sur-Seine) oli Jaapani moelooja. Ta oli omanimelise parfümeeria ja riiete kaubamärgi Kenzo looja. Ta oli esimene jaapanlane, kes murdis ennast Pariisi moemaailma.

1958. aastal alustas Takada õpinguid Bunka moekõrgkoolis. 1965. aastal läks ta Prantsusmaale ning jäi sinna püsivalt elama. 1970. aastal toimus tema esimene moenäitus Pariisis ning 1971 New Yorgis ja Tokyos.

1993. aastal müüs ta oma kaubamärgi kontsernile LVMH.

Takada suri COVID-19 põhjustatud tüsistustesse.

## Viited
November 2020

**November 2020**, kroonika

2020. aasta november algas pühapäeval ja lõppes 30 ööpäeva pärast esmaspäeval.

## [[1. november]]
*Moldovas toimus presidendivalimiste esimene voor.
*...

## [[2. november]]
* Terroriünnakus Austria pealinna Viini kesklinna sünagoogi juures sai surma vähemalt viis inimest.
*...

## [[3. november]]
*Toimusid 2020. aasta Ameerika Ühendriikide presidendivalimised, mille võitis Joe Biden.

## [[10. november]]
*Jõustus rahulepe, millega lõppes 2020. aasta Mägi-Karabahhi konflikt.

## [[27. november]]
* Iraani tipptuumateadlane Mohsen Fakhrizadeh hukkus atentaadis.

## Viited
Lexus

**Lexus** (jaapani keeles: レクサス) on Jaapani autotootja Toyota luksusautode osakond. Lexus on esindatud enam kui 90 riigis ning see on Jaapani suurima müügimahuga preemium-autode kaubamärk.

Lexus on tuntud oma kõrge koostekvaliteedi, klienditeeninduse ja hübriidtehnoloogia poolest. 2020. aastate keskel on bränd liikumas täieliku elektrifitseerimise suunas, eesmärgiga pakkuda 2030. aastaks kõigis segmentides elektriautosid (BEV).

## Ajalugu

### Projekt F1 (1983–1989)
Lexuse sünd sai alguse 1983. aastal, mil Toyota esimees Eiji Toyoda esitas väljakutse luua maailma parim luksusauto. Projekt kandis koodnime **F1** (*Flagship One*).

Arendustöö kestis kuus aastat, sellesse kaasati 1400 inseneri ja 60 disainerit ning valmistati ligi 450 prototüüpi. Erinevalt teistest Toyota projektidest ei seatud meeskonnale kindlat eelarvet. Tulemuseks oli 1989. aastal esitletud Lexus LS 400, mis seadis luksusautode seas uued standardid mürasummutuse ja mootori sujuvuse osas.

### Hübriidtehnoloogia pioneer
2005. aastal tõi Lexus turule mudeli RX 400h, mis oli maailma esimene luksuslik hübriid-linnamaastur. Sellest ajast on hübriidajam (Lexus Hybrid Drive) olnud brändi identiteedi lahutamatu osa. 2023. aastal moodustasid hübriidid ja elektriautod ligi 100% Lexuse müügist Lääne-Euroopas.

## Mudelivalik (2026)

Seisuga 2026 koosneb mudelivalik peamiselt hübriid- ja täiselektrilistest autodest.

### Sedaanid ja kupeed
* **[[Lexus IS]]** – sportlik keskklassi sedaan.
* **[[Lexus ES]]** – mugavusele orienteeritud sedaan.
* **[[Lexus LS]]** – luksussedaan (lipulaev).
* **[[Lexus LC]]** – luksuslik sportkupee.

### Linnamaasturid (SUV)
* **[[Lexus LBX]]** – kompaktne hübriidmaastur (Euroopa aasta auto kandidaat 2024).
* **[[Lexus UX]]** – kompaktne linnamaastur (saadaval ka täiselektrilise mudelina UX 300e).
* **[[Lexus NX]]** – keskmise suurusega maastur (brändi esimene pistikhübriid).
* **[[Lexus RZ]]** – brändi esimene spetsiaalsel elektriauto platvormil põhinev mudel.
* **[[Lexus RX]]** – suur luksusmaastur.
* **[[Lexus LX]]** – maastikuauto (põhineb Toyota Land Cruiseril).

### Erimudelid
* **[[Lexus LM]]** – luksuslik mahtuniversaal.
* **[[Lexus LFA]]** – ajalooline superauto (2010–2012).

## Viited

## Välislingid
* Lexus Eesti
Urmo Jaanimägi

**Urmo Jaanimägi** (sündinud 23. augustil 1970 Rakveres) on eesti psühholoog ja kirjanik. Ta elab Ameerika Ühendriikides.

Ta alustas oma kooliteed Tudu koolis, kuid lõpetas Rakke Keskkooli.

Tal on ilmunud kaks jutukogu:

* "Televisiooni mõju" 2017
* "Kolimise laastav mõju" 2018